
    POSTAJEM ŽENA

(METAMORFOZE)

  
    ŠUMA

     

    Kad bih ponovno rodila sebe

bila bih šuma

hrast, bukva i jablani

visoki jablani

djevojke bi pjevale,

momci urezivali inicijale

lovci se naslanjali

u meni bi ljudi ladali

pekli meso

    ljubovala bih s divljom svinjom

srna bi mi bila žena

zec moj kum

od žira moje spolovilo,

od bubamarā moje dlake

šuma pijana od mirisa

šuma zelenija od gore s kraja svijeta

šuma rajska za ptice i male kukce

od davnina vile spavale bi

u mojim deblima

a ja, lizao bih im dojke

bila bih muško, šuma muško

    s vrhova jablana gledala bih u sela,

planine

gledala u ljude

puhalo bi iz mene srebrno svježe

    kad bih ponovno rodila sebe

bila bih šuma

šuma bih bila

gusta moja ljubav

muško, šuma muško

  
    NIŠTA ŠTO IMA OČI

     

    Ne jedem ništa što ima oči

kaže i uvuče dim smotane cigarete

nikako da se moji pomire s tim

uvijek peku mesa koliko je i nas

a ja kažem

ne jedem ništa što ima oči

ništa što ima oči

ni pile

ni pastrvu

ni zeca

  
    RIBA

     

    Sanjao si da sam riba

lebdim kraj tebe, spavam ti na boku

pijem vodu iz tvog pupka

ja, raskošna riba

perajama sam ti kuhala topla variva

s crnim lukom

kraljevska riba, svjetlucavih ljuskica

zvao si me Molly, kao pjevačicu svog

najdražeg benda

iz pubertetskih dana

volio si njezine sise i glas

    sanjao si da sam riba

da ti dajem vlažne poljupce dok se

sluzavim pokretima

zavlačim u našu postelju

zaljuskanu, zaslanjenu, pozemljenu

ja, Molly, raskošnih peraja,

srebrnih kostiju i bakrenih škrga

bila sam cijenjena u tvom snu

    rekao si mi: pjevaj, Molly

pjevati nisam mogla

kraljevske ribe nemaju glasnice

samo ljube, kuhaju i šute

  
    MLAĐAK

     

    Iznad Brđanije na autoputu za Zagreb

svijetli mjesec

tvoji su obrazi puni samoće

punim ih, pričam, ispitujem te

na cesti nema nikog

kažeš: to mlađak svijetli

i odeš dolje u svoju samoću

  
    KOS

     

    Oči ugljen

perje udovice

    
      pleši, pleši crni kos
    

    sjedim ti na ramenu

nosiš me

    kad padne noć

postajem žena

    od kljuna mi kosti

od perja bijela koža

od crnila samo kosa

    
      pleši, pleši crni kos
    

  
    OTAC

     

    Otac je imao briga

važnijih i prečih od nas

mi smo morali biti tihi

ne lupati

ne vikati

ne pjevati

ne skakati

ponekad je zaspao čvrsto

mogli smo sve što smo htjeli

ali strah se već uvukao

  
    KRUH, KRUH

     

    Moja žena neće kombi po selima

voziti i vikati: kruh, kruh

moja žena to ne mora

nazvao sam ju i rekao:

dolazim po tebe, reci gazdi

nećeš više raditi za njega

prvo je rekao da radi

od 6,

sad govori da radi

od 4,

moja žena to ne mora

rekao sam: nećeš ti po pustim

selima vikati kruh, kruh

  
    SELO

(s istočnih ravnica)

     

    Hoda prema vjetru

kerovima odsijeca repove

rasteže svinjsku kožu

lovi mlade jelene

krade im meso

krzno i divlji krik

bosonogo

zalijepljeno brašnom i vodom

traži mladu ženu

velik stol za objed

i guske

  
    SVI SU JELI I ŠUTJELI

     

    U šumi je skrivao oružje,

dalekozor i čizme

u lov je išao noću

mjesečina je bila dovoljno svjetlo

znao je gdje su mladi jeleni,

bacao ih je u auto i vozio u svoju štalu

krvi je bilo posvuda

sutradan bi meso prodavao kuharima

za gulaše i čobance

po slavonskim svadbama

svi su jeli i šutjeli

  
    CRNI DEF

     

    U utrobi crni def

kucka kao djetlić,

zvoni kao Gospino zvono,

iskri do nožnih prstiju

pucketa kao zapaljen šaš

pleše raskalašeno

prebacuje se s boka na bok

tijelo savija od pupka do ramena

ulazi u jezik, pucketa u očima,

spolovilo podrhtava kao zmijin jezik

u očima zvekeću kosti

ritam prelama po usnama

koža se rasteže u smjeru svijeta

do iznemoglosti

  
    CVJETNI TRG

     

    Ponekad se kod Srba pomolim Bogu

to je najbrži put do mira

ne vidiš li na starim fotografijama

kako je prije cvijeće mirisalo

noću dolaze s brda lisice

igraju kolo i nižu kokice

u rubovima, niza zidove, puno je suza

ako te sretnem tamo,

znam gdje ću pobjeći:

kod Srba

  
    FACEBOOK MI DIMI IZ MOZGA

     

    Bomba plave boje,

bacila bih ju kroz prozor

plašim se, nešto ću propustiti,

klanje jastrebova

kvartovski koncert za crve

javljaju, dolaze:

susjedi, poznanici i poznate osobe

    Facebook mi dimi iz mozga

plaćam reklamu

za svoj razapeti događaj

urlam dok vam gledam

u tanjur, u noge, u statuse

trebate mi da proletim

kroz taj prostor

upravo dižem

svoju fotografiju

  
    PRAZNINA

     

    Ispupčena u dijelovima

nevidljive joj stijenke

ponekad ju istučem, opalim

šamar – dva

onda se pojavi jasna kao vrijeme

kuca kuca kuca kuca

  
    IZNUTRA

     

    Iznutra čeka me

javlja mi se kroz bol

kičma, dojka, ruka, vrat

ozareno iznutra

zovne me tu i tamo imenom

iznutra više neće samo

sad joj moram prići

otključati joj vrata

odjenuti ju kako ona želi

dati joj sve što traži

pa kako bude

  
    GLAS

     

    To je sve što imam

u duši i u grlu

  
    JAZZISTI

     

    Tijela se klate

ritam i para izlazi iz nosnica

uskoro će mjesto gdje će

svi svirati zajedno zeleno

zatim samo jedan

po jedan

po jedan

po jedan

koža puca od napetosti

zadiru jagodice duboko

po skali kao po mjesecu

niti jedan vrhunac ne smije zalutati

osjete ga svi

kao orgazam neba

u zjenicama mjere

broje dobe u bedrima

paze da zaraza ne obuzme

sve slušače:

granica mora postojati

  
    ZVONO

     

    Zvukolika jabuka ulazi kroz nepce

u moje žile, budi me iz sna,

zvukovi odlaze ulicama

zavlače se u kutke iza kuća,

ostava, stepenica,

polizat će ih mali kukci, psi i mačke,

ostalo će u Nebo, Svevišnjem,

da mu javi kako je objed na stolu

  
    BARANJA

     

    Sanjala sam da ćemo živjeti

u jednoj takvoj kući

niz granicu

u blizini

rijekā i mulja

u sredini ničega

  
    DIVLJI JELEN

     

    Sad sam divlji jelen

obrstit ću cvijeće u ovom vrtu

okrenula sam lice prema suncu

da mi prži lice

jorgovan će procvasti za koji dan

svi su tihi

svi mogu čuti vlastite korake

puštam vjetru da kroz usta

uđe u moju vulvu

  
    U NJEMU JE SVIJET

  
    SUNCE

     

    Tad je ljubav bila jaka kao sunce

nakon smijeha nismo vodili ljubav,

htio si da zaspemo,

umirimo prostor i zrak

  
    TRAG

     

    Sutra bih te nazvala i rekla zabrinuto

grudi su mi plave od tvojih prstiju

ti bi samo hladno rekao: oprosti

  
    VJETAR

     

    Nedostaješ mi, ali samo u krevetu

ostalo je slomio vjetar

  
    TIJELO

     

    Moje tijelo, tvoj prostor

moje oči, tvoj strah

moje uši, tvoj jezik… povezali se u jedno

šute kao zaklane kokoši

  
    BEDRA

     

    Bedra se oslobodila,

bijela koža sjajna kao pun mjesec,

mirisna ruža

daleka kao Indija,

strast puni sobu

zalijepila se na tapete

mljacka zajedno s nama

bedra topla, okrugla, usamljena,

zastrašena, pitka

i tvoje ruke dozivačice smrti

  
    VJEČNOST PJENE

     

    Ispod pjene nije se moglo nikamo

nego prema meni

prema tebi

  
    POGLED

     

    U njemu je svijet:

bubre moje usne

kad krene prema meni

zadrhte grudi kao naranče

  
    ŠTO SMO MOGLI NAPRAVITI VIŠE

     

    Na putu od tvog do mog nepca i nazad:

više od ovog nismo mogli

  
    MJESTO

     

    Trajalo je satima,

godinama

mjesto je uvijek čekalo,

željno,

uplašeno,

obespravljeno

mjesto vjerno kao životinja,

mjesto kao gnijezdo,

mjesto kao kuća,

obiteljski stol,

savijeno i uglavljeno

za naše ruke

  
    RUKE

     

    Pod njima drhtim, dahćem

pomičeš ih dok govoriš,

tvoj su drugi jezik,

stavi ih u moje kosti

dok ti spavam na rebrima

  
    ALPE

  
    ALPE

     

    Probijam se kroz Alpe

kitnjaste vrhove prekrivene snijegom

vani je toplo

vjetar se spustio do tla

na praznim skijalištima

više nikog nema, samo Alpe

    ————————————————–

    Ova gora zna za nas

ona sve zna

toliko je visoka da je vidjela sve

tvoje ruke, moje dojke

moj strah od života

    ————————————————–

    Ostanimo još malo tu

da se nagledam

zadnje planine u nizu

bijela je kao tvoja koža

kao moj trbuh

nostalgična kao najbolji

komad odrastanja

    ————————————————–

    Probijam se kroz kolonu

na autocesti, automobili putuju prema

zapadu

u kapitalističke oaze gdje ima mjesta

za sve

i za Alpe

    ————————————————–

    Sakrila bih se iza jedne

snježne planine

u planinarsku kuću, dom,

sa skromnom opremom kojom obilazim

Medvednicu

(bit će dovoljna)

da me nitko ne poznaje

da me nitko ni za što ne pita

samo da dišem

Alpe

  
    NOVA ZEMLJA

  
    PJEVAČI S CRVENE RIJEKE

     

    Ležali smo na doku Crvene rijeke

vijugave i daleke prema sjeveru,

iznad nas visio je željeznički most

teretni vlakovi prolazili su prema jugu

grad je spavao

drvo doka bilo je toplo

vlakovi su tutnjali i svjetlucali

govorio si na lošem hrvatskom

kao Ciganin, rekla sam ti:

govoriš hrvatski kao Ciganin

– mi doma govorimo hrvatski samo

kad se napijemo.

Onda si počeo govoriti engleski

mekano i nježno

otpjevao si folk-song

i pokazao da znaš stisnuti glasnice

kao Mongoli

rekla sam: Mongoli su najbolji pjevači.

Nekoliko trenutaka prije bili smo u

kanadskom klubu

gdje pjevaju karaoke

htio si otpjevati nešto za mene,

ali stigli smo prekasno.

Posljednji je nastupio

Indijanac s pletenicama

pjevao je pop-pjesmu

zamišljala sam kako se

njegovi predci bune

dok je zavijao anglosaksonski

u visokim dionicama.

Ti si me držao u krilu

stavljao mi donju majicu u hlače

kako se ne bih prehladila

opirala sam se,

ali već sam bila zaljubljena.

Nosiš nakit, krzneni privjesak na hlačama

koji nose Indijanci

i šešir iz Hrvatske s trobojnicom.

Želiš da pjevam

tvoja se utroba pomiče

žile na vratu iskaču kao svjetlo

držiš me za ruku, za tijelo

želiš me pojebati

i to mi nimalo ne smeta.

  
    LOVCI NA KRZNO I SREĆU

     

    Ispod arktičke tundre

u nepreglednim ravnicama žita zavuku se

kojoti, losovi i prerijski bjelorepi jeleni

zavijaju vukovi

imaju najbolje oružje

žive u Novoj zemlji, Kanadi

nikla je na novcima

od ubijanja

i prodaje krzna

ubiju životinju, nitko ne zna:

životinja ima dovoljno

  
    BIJELI I TAMNI

     

    Stjerali su Indijance na rubove

odsjekli im ruke i noge,

ne žele oni Novu zemlju,

nego svoju zemlju

ne žele raditi bijele poslove,

biti Europljani

već plesti pletenice i životinjske

zube vješati oko vrata.

Nova zemlja obećava sve

otvara muzeje ljudskih prava

ali Indijanci prosvjeduju:

puste kosu i okrenu leđa

  
    OVO JE SNIJEG

     

    Ovo nije zemlja ovo je snijeg

život ispod nule je miran

koža se navikne

samo ju moraš prekriti tkaninom

da ne ozebu ruke i obrazi

ovdje se od toga umire

ovo nije zemlja ovo je snijeg

  
    LEGALNI OSJEĆAJI

     

    Otkrila sam marihuanu

kupljenu u dućanu, legalno

u narančastoj posudi, miriše na osjećaje

tako je lakše:

um igra dodatnu igru

sasvim legalnu

  
    ŽENSTVENOST IZLAZI IZ GLASA

  
    PAPA JE KOMUNIST

     

    Potpuno ljubavno raskomadana

ona se dopisuje

preko telefonskih poruka

s nekim Rusom iz Moskve

rekla je: glavno da je kršćanin

govori mi da je smrtni grijeh

to što nedjeljom ne idem na misu,

ja se branim i govorim:

radila sam čitavu nedjelju,

valjda će mi Sveti oprostiti

    gledam njezino tijelo

kreće se poput jelena

zrelo je da uđe u bilo koji cvijet

na vratu joj visi križ

i nekoliko svetačkih medaljona

koji ističu njezine male glatke grudi

    Papa je komunist!

dok govori u glasu joj roj

najsretnijih kukaca

baca ga visoko u sobe svetaca

čuju te!

Johanna, čuju te jasno!

    Papa je komunist,

daje pričest rastavljenima!

a ja se pitam:

gledaš li ponekad u svoja bedra?

sviđaju li se ona tebi?

    nju u šaci drži onaj Rus iz Moskve,

Johanna, vibrira zrak od tvog života

rado bi se udala prije

prve godine faksa

ali takvog muža kršćanina

u Hrvatskoj teško je naći

    Johanna, miču se medaljoni

na tvojem vratu

sveta Marija i Marta

    Papa je komunist, opet govori,
papa Franjo je komunist!

skineš li se ikad gola,

Johanna, i samu sebe gledaš…?

  
    OSLOBAĐAJUĆA LJUBAV

     

    Sestra je slomila gležanj

živi u mojoj spavaćoj sobi

pravim joj sokove od cikle

ponekad zajedno slušamo

ptičji pjev iz parka

dok spava čujem njezino srce

ponekad me prene iz mojih misli

i traži da joj donesem japanski

čaj u maloj porculanskoj šalici

bez drške

čaj ima neobičan miris

moja sestra ima neobična pitanja

ujutro se čvrsto zagrlimo

i volimo

oslobađamo ljubav

koju smo preko noći čuvale

u svojim šakama

  
    NEBESKI ORGAZAM

     

    Misli su joj

krevet i stol

pokrivač i tanjur

rečenice, stihovi

griju njezina stopala

    blizu je smrti

okrene joj leđa

    prije je kuhala

mrkvu, parenu blitvu,

med i cvjetove maslačka

sad meditira uza sunce

kao isposnica

u snove joj dolaze

nebeski orgazam

mačka, bicikl

kolači i komad sočnog mesa

al’ gdje je tu zanos duboke žene?

  
    MUŠKARCI JOJ DAJU JESTI

     

    Muškarci joj daju jesti

peku pečenja, izdašne obroke,

vruća variva s krumpirom

zovu je k sebi za okrugli stol:

postave salvete i duboke čaše za vino

kad žvače, oni ju pitaju; kako si?

ona klima glavom

  
    MUZIKA

     

    Uhom i kožom

ispuni prostor

doda boju, oblik

trave, zeca, stolice, šalice

ne postoji pravilo

zvuk obuzme:

parabola je u spolovilu

šiklja krv

  
    KRISTINA POSTAJE MJESEC

     

    Kristina stavlja sedef na lice,

sedef joj uzbuđuje obraze i usne

golica njezine grudi

    dok svjetluca, osjeća se bliska

s mjesečinom koja pada

ravno do njezine kuće

ulazi u njezinu toplu sobu

stopala i ruke

predmete

    Kristina odlazi u drogeriju,

stavlja nijanse na ruku

pa približi svom licu:

sjaji li se kao mjesečina?

    Kristina sanja mjesec

dok spava, u rukama joj

prah sedefa

rasipa se po njezinu

bijelom tijelu

ulazi u grkljan

tijelo i glas

  
    ŠKRTA VENERA

     

    Tijelo bi plesalo

sa zmijom i šašem

izvijalo se

al’ pokorno ga čuva

da ju sunce ne zapali

zaobljen trbuh

gegajući bokovi

crijeva ukočena

grudi joj prilijepljene uz kožu

svoje lijepe bradavice

ne da nikom

  
    PTICE – PRIJATELJICE

     

    Oko moje kuće lete ptice

one su prijateljice

dolaze do zidova

pa se iznova dižu gore

prepoznaju boje cvijeća

na mom stolu

ostavljaju tragove

u uglovima ispod crijepa

sjemenke i grančice

postavljaju pitanja

odgovaram im na njihovu jeziku:

osamljene su kao ljudi

  
    SESTRA BERNARDA

     

    Ona će u bijeloj haljini

sjediti za stolom

preko puta Krista

izrast će joj nova kosa i nokti

sestra Bernarda u to vjeruje,

nadstojnica samostanske kuće

u kojoj prima turiste

brine se o njihovu duhovnom zdravlju

da se nadišu borove šume

i zraka što dolazi s mora

    krutim glasom izgovara molitvu

pit će s njim kavu

iz prozirnih šalica

i jesti kekse od zobi

podiže obrve i unutarnjim uhom

osluškuje ga, on je njezin ljubavnik

    sestra Bernarda ima osmijeh za sve

za svakog jedan redak iz psalma

kako bi trebalo i kako bi se moralo

s njim je već sve dogovorila,

jedva čeka umrijeti

  
    LENKA

     

    Ima more u očima

igru u pupku

ne brije dlake:

ženstvenost izvire iz glasa

  
    POLJUPCI NA LEDU

  
    LICA S EKRANA

     

    Živim s drugim ljudima na daljinu

gledam njihova lica s ekrana,

pokraj njih je šalica ohlađene kave

ekran trepće, internet je slab

čuju se šumovi

kao kad padaju zvijezde

u starim crtanim filmovima,

nema zagrljaja

bolest se prenosi kapljičnim putem

  
    SOLIDARNOST

     

    Privlačnost se stvorila iz zanosa

njih troje sjedilo je za istim stolom:

ona se uplašila da ju žele

u zajedničkom krevetu,

otpila je pivo i pošla kući,

kopkao ju je taj momak

sve do doba izolacije

    kad je solidarnost narasla

došao je s povrćem i jajima

iz svog vrta

prvi put susreli su se sami

na razdaljini od dva metra

pitala sam ju koliko je jaja dobila

kaže: deset

je l’ ti se sviđa taj lik?

jako, iako ne znam što bih s njim

  
    DRUŠTVENA DISTANCA

     

    Sad smo urušeni, izolirani:

otkrivam nova mjesta na tijelu,

sijedi izrast u kosi,

naslage stare kože na petama,

otkrivam ljubav

kao podršku i poraz

društvenu distancu

u najljepše doba godine

kad se obožavam izvaliti

prema suncu kao gušterica,

pričati s vama o drugima

i kovati planove za sretan život

    samo da se ne sretnemo

u poljskoj bolnici

bez poda i utičnice za punjač mobitela

  
    DOBA SRDAČNOSTI

     

    U jezgrama naše duše

sve je više straha i proljeća

svećenik je iz automobila posvetio

uskrsni doručak

razigrana Europa klekla je i moli

oprostite joj njezinu razvratnost

urušavaju se kruti sistemi kapitalizma

u Rim su ušle divlje svinje

iznenađuje srdačnost

napokon imamo volje

razgovarati s nepoznatima

dok strpljivo čekamo

red ispred dućana:

rižu, brašno i toaletni papir

dostavljamo ispred vrata

  
    POLJUPCI NA LEDU

     

    Svaki dan mi pišeš

ja šaljem fotografije

golih grudi

kažeš da me mogu vidjeti susjedi

dok gola stojim ispred

    Objavila: Soba za buđenje (poezija, 2015), Pjevaj, Molly (poezija, 2020) i Maria Callas se baca u more (poezija, 2022).

